5 minute met Die Heuwels Fantasties | rooi rose 5 minute met Die Heuwels Fantasties | rooi rose
5 minute met Die Heuwels Fantasties
Suid-Afrika se gunsteling-Afrikaanse Alternatiewe Popgroep, Die Heuwels Fantasties, vertrek binnekort Australië toe vir vertonings in Auckland, Brisbane, Melbourne en Perth. Ons het met die manne gaan opvang voordat hulle vertrek. Deur Nicole Kemp. Foto: Facebook.
rr: As wêreldbekende kunstenaars is daar 'n mate van druk om relatief te bly. Hoe ervaar julle dit?
DHF: "Dit is 'n kreatiewe bedryf en ons is ook musiekaanhangers, so ons hoor die heeltyd nuwe musiek. Ons wil dan ook daardie tipe musiek maak. Daar is egter altyd 'n mate van bespreking betrokke en ons glo dat dit nie goed is om ons vorige suksesse te probeer najaag nie. Ons maak wat ons voel. Fred sê altyd dat ons albums soos foto's is wat 'n sekere tydstip van ons lewens weerspieël en as ander mense saam met ons daarvan hou, dan is dit great."
rr: Hoe hanteer julle skrywersblok?
DHF: "In ons groep dra almal tot die skryfproses by, so ons ondersteun mekaar. Dit is dan 'n geval van 'vele hande maak ligte werk'."
rr: Julle is een van die musiekgroepe in Suid-Afrika wat die meeste optree en gaan nou selfs oorsee vertonings lewer. Hoe verhoed julle dat dit nie veeleisend raak nie?
DHF: "Ons het 'n goeie span rondom ons. Ons het veral 'n baie goeie toerbestuurder, Frank, wat ons rondry en help met ons musiek, ensovoorts. Op die ou einde van die dag kom dit alles neer op die span."
rr: Ons het 'n voëltjie hoor fluit dat daar moontlik 'n nuwe album op pad is?
DHF: "Ons het daaroor begin praat en ja, die saadjie is geplant …"
rr: Julle is vir 'n SAMMA-nominasie benoem. Vertel ons meer hiervan.
DHF: "Dis altyd wonderlik om deur jou kollegas in die bedryf benoem te word. Selfs net die nominasie is wonderlik. Ons het in 2010 die Alternatiewe Afrikaanse Album-toekenning gewen. Dit sal great wees om met die algehele Beste Alternative weg te stap."
*Die SAMMA's vind vanjaar op 4 Junie plaas en die Heuwels sal weens hul toer dit nie kan bywoon nie.